நம்மிடமிருந்து தரவுகள் இப்படியெல்லாம் கறக்கப்படுவதைக் கட்டுப்படுத்த வேண்டியது மிகவும் அவசியம் என்பது இப்போது புலனாகிறதல்லவா? உதாரணத்துக்கு ‘உடற்தகுதிமானி’யை (fitness tracker) எடுத்துக்கொள்வோம். கடிகாரத்தைப் போல அணிந்துகொள்ளக்கூடிய சாதனம் இது. நாம் எவ்வளவு தூரம் நடக்கிறோம், எவ்வளவு அடிகள் எடுத்துவைக்கிறோம், நம் இதயத் துடிப்பு, நாடித்துடிப்பின் எண்ணிக்கை என்ன என்பது போன்ற விஷயங்களையெல்லாம் கவனித்துப் பதிவுசெய்யும் சாதனம் இது. கூடவே, நமது பெயர், பாலினம், வயது போன்றவற்றையும் இந்தச் சாதனம் அறிந்துகொள்கிறது. இந்தத் தகவல்களெல்லாம் இந்தக் கருவியை வாங்கி, அதை இயக்கும்போது நீங்கள் பதிவுசெய்பவை. இந்தத் தரவுகளெல்லாம் ப்ளூடூத் மூலம் உங்கள் கைபேசிக்கு அனுப்பப்பட்டு அங்கிருந்து இணையத்துக்கு அனுப்பப்படுகின்றன. இங்குதான் ஒரு பிரச்சினை. இந்த சாதனங்களின் ப்ளூடூத் தொடர்பை நீங்கள் அணைத்த பின்பும் தரவுகளை அது கசியவிடுகிறது என்பதை டொரன்டோ பல்கலைக்கழகம் சமீபத்தில் செய்த ஆய்வு கண்டுபிடித்திருக்கிறது.